Gedagte vir die dag: StresFoto: pixabay.com Moet oor niks bekommerd wees nie, maar bid oor alles. Vra alles wat julle nodig het van God, terwyl julle Hom ook dank vir alles wat Hy doen. (Filippense 4:6) Elkeen van ons is uniek; daarom verskil die maksimum hoeveelheid stres wat elkeen kan verduur van persoon tot persoon. Dit is dus teenproduktief om onsself met ander te vergelyk en op die lang termyn kan dit selfs skadelik wees. Ons moet daarom ons stresdrempel ken en ons pas daarvolgens bepaal, ten alle tye bewus van God, want Hy maak ons sterk en stel ons in staat om te volhard wanneer situasies ons in die gesig staar wat buite ons beheer of vermoë lê of waarmee ons gemaklik is. Partykeer vra dit dat ons onsself minder ernstig opneem, ander kere dat ons beheer oorgee en God toelaat om te doen wat buite ons krag en vaardighede lê. Paulus, wat verskeie kere getoets is terwyl hy die koninkryk van God verkondig het en nou in die tronk sit, skryf voortdurende gebed voor vir voortdurende bekommernis, saam met danksegging. Dit kom daarop neer dat ons God moet vertrou en vashou aan sy beloftes. Dikwels neem ons verantwoordelikhede op wat God nooit bedoel het ons moet dra nie. Wanneer ons moeg en oorlaai is, moet ons leer om na Jesus toe te gaan, want Hy gee rus. Here, ek het baie om te leer oor stres. Ek het byvoorbeeld nie geweet dat ’n sekere hoeveelheid daarvan my liggaam en gees help om beter te funksioneer nie. Terselfdertyd is ek bewus van die skade wat langdurige stres individue en gesinne kan berokken. Help my om gesonde grense te stel, en leer my hoe om die rusbeginsel met wysheid in elke faset van my lewe toe te pas. Amen